SL Uradni list Evropske unije C 241/18

Objava norveške vlade glede Direktive 94/22/ES Evropskega parlamenta in Sveta o pogojih za izdajo in uporabo dovoljenj za iskanje, raziskovanje in izkoriščanje ogljikovodikov

Poziv k oddaji vlog za pridobitev dovoljenj za izkoriščanje nafte v norveškem epikontinentalnem pasu – podelitev dovoljenj za vnaprej določena območja 2009

2009/C 241/09

Norveško ministrstvo za nafto in energijo poziva k oddaji vlog za pridobitev dovoljenj za izkoriščanje nafte v skladu s členom 3(2)(a) Direktive 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov.

Dovoljenja za izkoriščanje se bodo podelila delniškim družbam, registriranim na Norveškem ali v kateri drugi državi, ki je pogodbenica Sporazuma o Evropskem gospodarskem prostoru (Sporazum EGP), ali fizičnim osebam s stalnim prebivališčem na Norveškem ali v državi pogodbenici Sporazuma EGP. Delniška družba mora imeti najmanj 1 milijon NOK delniškega kapitala ali temu enakovreden znesek v valuti države, v kateri je družba registrirana.

Družbam, ki trenutno nimajo dovoljenja v norveškem epikontinentalnem pasu, se lahko podeli dovoljenje za izkoriščanje, če so se predhodno kvalificirale za prejem dovoljenja za to območje.

Ministrstvo bo družbe, ki bodo oddale posamezne vloge, in družbe, ki bodo vloge oddale kot del skupine, obravnavalo enako. Prosilci, ki pošiljajo posamezne vloge, ali prosilci, ki so del skupine, ki pošilja skupno vlogo, se bodo šteli kot en prosilec za dovoljenje za izkoriščanje. Ministrstvo lahko na podlagi vlog, ki jih pošljejo skupine ali posamezni prosilci, določi sestavo skupine, ki dobi dovoljenje, in imenuje izvajalca take skupine.

Dodelitev deleža v dovoljenju za izkoriščanje bo pogojeno s pristopom imetnika dovoljenja k sporazumu o dejavnostih, povezanih z nafto (Agreement for Petroleum Activities), vključno s sporazumom o skupnem izvajanju in sporazumom o obračunavanju. Če se dovoljenje za izkoriščanje stratigrafsko razdeli, bosta morala imetnika dveh stratigrafsko razdeljenih dovoljenj pristopiti tudi k sporazumu o skupnem izvajanju, ki v zvezi s tem ureja odnose med njima.

Imetniki dovoljenja bodo ob podpisu navedenega sporazuma ustanovili skupno podjetje, v katerem bo njihov delež v kapitalu vedno enak deležu, ki ga imajo v dovoljenju za izkoriščanje.

Dokumenti za dovoljenje bodo v glavnem temeljili na zadevnih dokumentih iz podelitve dovoljenj za vnaprej določena območja 2008. S tem se bo zagotovilo, da bo industrija o pomembnih spremembah okvira obveščena pred oddajo vlog za podelitev dovoljenj.

Merila za podelitev dovoljenj za izkoriščanje

Za spodbujanje dobrega upravljanja virov ter hitrega in učinkovitega raziskovanja in izkoriščanja nafte v norveškem epikontinentalnem pasu ter za sestavo skupin, ki bodo to omogočile, veljajo naslednja merila za podelitev deležev dovoljenj za izkoriščanje in za imenovanje izvajalca:

(a) prosilec ima zadevno tehnično znanje, vključno s strokovnim znanjem, povezanim z razvojnim delom, raziskavami, varnostjo in okoljem ter lahko predstavi, kako to strokovno znanje aktivno prispeva k cenovno učinkovitem raziskovanju ter po potrebi izkoriščanju nafte na zadevnem geografskem območju;

(b) prosilec ima zadovoljive finančne zmogljivosti za raziskovanje in po potrebi izkoriščanje nafte na zadevnem geografskem območju;

(c) prosilec pozna geološko sestavo zadevnega geografskega območja in predlaga, kako nameravajo imetniki dovoljenja učinkovito izkoriščati nafto;

(d) prosilec ima predhodne izkušnje v norveškem epikontinentalnem pasu ali enakovredne zadevne izkušnje iz drugih območij;

(e) ministrstvo upošteva izkušnje v zvezi z dejavnostmi prosilca, povezanimi z nafto;

(f) kadar prosilci zaprosijo za dovoljenje kot skupina, se bodo upoštevali sestava skupine, priporočeni izvajalec in skupna usposobljenost;

(g) dovoljenja za izkoriščanje se bodo v glavnem podelila skupnemu podjetju, v katerem je najmanj en udeleženec izvrtal najmanj eno vrtino v norveškem epikontinentalnem pasu kot izvajalec ali ima enakovredne zadevne izkušnje zunaj norveškega epikontinentalnega pasu;

(h) dovoljenja za izkoriščanje se bodo v glavnem podelila dvema udeležencema ali več, kadar ima vsaj eden ustrezne izkušnje, navedene v točki (g);

(i) imenovani izvajalec, ki bo dobil dovoljenje za izkoriščanje v Barentsovem morju, je moral izvrtati najmanj eno vrtino v norveškem epikontinentalnem pasu kot izvajalec ali ima enakovredne zadevne izkušnje zunaj norveškega epikontinentalnega pasu;

(j) imenovani izvajalec, ki bo dobil dovoljenje za izkoriščanje v globokih vodah, je moral izvrtati najmanj eno vrtino v norveškem epikontinentalnem pasu kot izvajalec ali ima enakovredne zadevne izkušnje zunaj norveškega epikontinentalnega pasu;

(k) imenovani izvajalec, ki bo dobil dovoljenje za izkoriščanje, za katero se zahteva vrtanje vrtin pod visokim pritiskom in/ali visokimi temperaturami (HPHT), je moral izvrtati najmanj eno vrtino v norveškem epikontinentalnem pasu kot izvajalec ali ima enakovredne zadevne izkušnje zunaj norveškega epikontinentalnega pasu.

Bloki, za katere se lahko predložijo vloge

Geografsko območje, za katero se lahko predložijo vloge, je območje v norveškem epikontinentalnem pasu, vnaprej določenem za to objavo za izdajo dovoljenj. Vloge za deleže dovoljenj za izkoriščanje se lahko oddajo za bloke, za katere niso izdana dovoljenja v vnaprej določenih območjih, ter za bloke ali dele blokov, za katere so bila dovoljenja v vnaprej določenih območjih opuščena pred iztekom roka za oddajo vlog.

Posodobljene karte, ki prikazujejo razpoložljive bloke, so na voljo na spletni strani norveškega direktorata za nafto (karte: http://www.npd.no/apa2009), ali pri Ministrstvu za nafto in energijo (tel. +47 22246209).

Vloge za dovoljenja za izkoriščanje nafte oddajte na naslov:

Ministry of Petroleum and Energy P.O. Box 8148 Dep. 0033 Oslo NORWAY

Rok: 15. september 2009 ob 12:00 (opoldne).

Dovoljenja za izkoriščanje nafte v vnaprej določenih območjih v letu 2009 v norveškem epikontinentalnem pasu se bodo podelila najbolj zgodaj v 90 dneh po datumu objave za oddajo vloge. Načrtuje se, da bo to konec leta 2009/začetek leta 2010, vendar najpozneje 20. januarja 2010.

Besedilo objave v celoti, vključno s podrobnimi kartami razpoložljivih območij, je na voljo na spletnem naslovu http://www.npd.no/apa2009 ali pri Ministrstvu za nafto in energijo (Ministry of Petroleum and Energy), tel. +47 22246209.